Ta lisab, et siiski on nendeski riikides võetud suund meditsiinisüsteemi reformeerimisele ja Euroopalikule tasemele viimisele, sealhulgas uue metodoloogia rakendamisele, mille üheks sammuks on just need samad koolitused ning kontaktid väliskolleegidega. "Et minna edasi sellises suunas, et arstidel ja  personalil oleks lihtsam oma igapäevast tööd teha, oleks vaja koolitusprogrammidega jätkata ning leida võimalusi kohaliku arstkonna väljaõppeks ka Euroopa haiglates," tõdes Pintsaar. Võimalike väljaõppekohtade arvu piirab aga sealsete kolleegide napp võõrkeelte oskus. Ortopeedide sõnul pakuti õppebaasina välja ka kliinikumi ning kuigi huvi sellise koostöö vastu oli suur, valmistab nende jaoks raskuseid selle jaoks rahaliste vahendite leidmine. "AO Trauma omab küll  selliste väljaõpete jaoks rahalist fondi, kust oleks võimalik raha taotleda, kuid isegi toetuse saamise korral ei saaks seda finantseeritud väljaõpet meie kliinikus realiseerida, kuna meie kliinik pole litsentseeritud AO Trauma väljaõppekeskus," on dr Pintsaarel kurb tõdeda. Vastava litsentsi taotlemisega on aga juba algust tehtud. "See oleks meile suur samm edasi ja me oleme otsuse suhtes optimistlikud."